སྭསྟིསིདྡྷཾ། རྒྱལ་ཀུན་གསུང་གི་དབང་ཕྱུག་ཚེ༵་མཐའ་ཡས། །གང་དེ་སྒྲུབ༵་པའི་ལམ་མཆོག་བྱེ་བའི་ཕུལ། །འཆི༵་མེད༵་གཉུག་མ་ཡེ་ཤེ་རྡོ་རྗེའི་སྲོག༵ །རྟག་བརྟན་ཐིག༵་ལེའི་ངོ་བོར་བཟླུམ་པའི་ཐབས། །བདེ༵་ཆེན༵་རྒྱལ་པོ་ཟིལ༵་གནོན༵་པདྨའི་གར། །ཟབ་གཏེར་ནམ༵་མཁ༵འི་མཛོད་ལ་དབང་བསྒྱུར་དེས། །རྡོ༵་རྗེ༵་ཕུར་པའི་གནས་མཆོག་སེང་གེ་རྫོང་། །མཚོ་རྒྱལ་གསང་བའི་ཕུག་ནས་སྣང་བར་མཛད། །རིགས་མཐུན་ཁ་སྐོང་རིན་ཆེན་དོ་ཤལ་གྱིས།།ལེགས་སྤྲས་ཁྲིགས་བསྡེབས་གོས་བཟང་གཡོ་བའི་རྩེར། །གཏེར་གཞུང་དགོས་འབྱུང་ཡིད་བཞིན་དབང་གི་རྒྱལ། །སྲིད་ཞིའི་འདོད་རྒུ་འཇོ་བའི་ཏོག་ཏུ་བཀོད། །སྲིད་ན་མཆིས་པའི་དངོས་པོ་ཀུན་བསྡུས་ཏེ། །ལོ་བརྒྱར་ངལ་བས་བཙལ་ཀྱང་རྙེད་དཀའ་བའི། །སྔོན་མེད་ངོ་མཚར་གདམས་ཟབ་འདི་འདྲ་བ། །གཅེས་རྒུའི་ནོར་གྱི་དབྱིག་ཏུ་མི་བཟུང་སུ། །དེ་སླད་མི་འཛད་ཆོས་སྐུའི་རིང་བསྲེལ་དུ།།ཀ་སྤུངས་བདེ་ཆེན་ཆོས་གླིང་སྒོམ་གྲྭ་(2ན)ཡི། །སྔགས་འཆང་རྣལ་འབྱོར་མཆེད་ལྕམ་འདུས་པའི་སྡེས། །དད་མོས་བསམ་སྦྱོར་རྣམ་པར་དག་པས་བསྒྲུབས། །དེ་ལས་བྱུང་བའི་རབ་དགེའི་ཟླ་སྣང་གིས། །སྐལ་ངན་དུས་ཀྱི་མུན་པ་མཐར་བྱས་ཏེ། །རྫོགས་ལྡན་གསར་པའི་ཀནྡ་གྲོལ་བཞིན་དུ། །ཐེག་མཆོག་བསྟན་པའི་དགའ་ཚལ་རྒྱས་བྱེད་ཤོག །བདུད་བཞིའི་འཇི༵གས་ཚོགས་ཀུན་བྲལ༵་ཡེ༵་ཤེ༵ས་སྐུ། །འཕོ་མེད་རྡོ༵་རྗེ༵འི་ཁམས་སུ་ཡོངས་གྲུབ་པ། །སྙིགས་འགྲོའི་ལྷ་གཅིག་པདྨའི་རྒྱལ་ཚབ་གང་། །ཞབས་ཟུང་རྡོ་རྗེའི་ཁྲི་ལ་ཡུན་བརླིང་ཤོག །ཡང་ཟབ་གདམས་པའི་བདུད་རྩི་འདི་འཐུང་བའི། །སྐལ་བཟང་དེ་དག་རིང་འཚོའི་དགའ་སྟོན་ལ། །སྤྱོད་ལས་གྲུབ་གཉིས་ལང་ཚོ་རབ་དར་བས། །ཕན་བདེའི་ཟློས་གར་ཅི་ཡང་རྩེན་གྱུར་ཅིག །ཅེས་སྤར་བྱང་སྨོན་ཚིག་ཤློ་ཀ་རྟགས་བརྒྱད་ཀྱི་གྲངས་ལྡན་འདིའང་ཡབ་རྗེ་ཡིད་བཞིན་ནོར་བུའི་བཀའ་ཡི་རྗེས་གནང་སྤྱི་བོས་མཆོད་དེ་རྨོངས་བརྟུལ་འཕྲིན་ལས་ནོར་བུས་གང་དྲན་བྲིས་པ་དོན་ལྡན་དུ་གྱུར་ཅིག །མངྒ་ལཾ།། །།